CELEX: 32018D0789
Language: fi
Date: 2018-05-25 00:00:00
Title: Neuvoston täytäntöönpanopäätös (EU) 2018/789, annettu 25 päivänä toukokuuta 2018, luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide

31.5.2018   
            
            
               FI
            
            
               Euroopan unionin virallinen lehti
            
            
               L 134/10
            
         NEUVOSTON TÄYTÄNTÖÖNPANOPÄÄTÖS (EU) 2018/789,
   annettu 25 päivänä toukokuuta 2018,
   luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Direktiivin 2006/112/EY 193 artiklan mukaisesti verovelvollinen, joka suorittaa verollisen tavaroiden luovutuksen tai verollisen palvelun, on pääsääntöisesti velvollinen maksamaan arvonlisäveron veroviranomaisille.
            
         
               (2)
            
            
               Unkari pyysi komission 13 päivänä heinäkuuta 2017 saapuneeksi kirjaamalla kirjeellä lupaa ottaa käyttöön direktiivin 2006/112/EY 193 artiklasta poikkeava toimenpide, jäljempänä ’erityistoimenpide’, joka koskee henkilöä, joka on arvonlisäverovelvollinen tiettyjen luovutusten tai suoritusten yhteydessä, joissa luovuttajat tai suorittajat ovat likvidaatiossa tai muussa menettelyssä, jossa niiden maksukyvyttömyys vahvistetaan oikeudellisesti.
            
         
               (3)
            
            
               Komissio toimitti direktiivin 2006/112/EY 395 artiklan 2 kohdan toisen alakohdan mukaisesti 15 päivänä tammikuuta 2018 päivätyillä kirjeillä muille jäsenvaltioille Unkarin toimittaman pyynnön. Komissio ilmoitti 16 päivänä tammikuuta 2018 päivätyllä kirjeellä Unkarille, että se oli saanut kaikki pyynnön arviointia varten tarpeellisina pitämänsä tiedot.
            
         
               (4)
            
            
               Unkari esittää, että likvidaatioissa tai maksukyvyttömyysmenettelyssä olevat verovelvolliset eivät useinkaan maksa kannettavaa arvonlisäveroa veroviranomaisille. Samalla ostaja voi verovelvollisena, jolla on vähennysoikeus, silti vähentää aiheutuneen arvonlisäveron, mikä vaikuttaa negatiivisesti talousarvioon ja millä rahoitetaan likvidaatiota. Lisäksi Unkari on kirjannut petostapauksia, joissa likvidaatiossa olleet yritykset ovat laatineet tekaistuja laskuja toimiville yrityksille ja vähentäneet merkittävästi veroa, joka niiden on maksettava, ilman takeita siitä, että laskun laatija maksaisi kannettavan arvonlisäveron.
            
         
               (5)
            
            
               Jäsenvaltiot voivat direktiivin 2006/112/EY 199 artiklan 1 kohdan g alakohdan mukaan säätää, että veronmaksuvelvollinen on verovelvollinen, joka vastaanottaa velallisen kiinteän omaisuuden luovutuksen maksuvelvollisuuden määräävän päätöksen perusteella pakkomyyntimenettelyssä, jäljempänä ’käännetyn verovelvollisuuden mekanismi’. Julkisten tulojen menetysten estämiseksi Unkari on pyytänyt lupaa poiketa direktiivin 2006/112/EY 193 artiklasta, jotta se voisi alkaa soveltaa käännetyn verovelvollisuuden mekanismia maksukyvyttömyysmenettelyn alaisten verovelvollisten toteuttamiin muihin luovutuksiin ja suorituksiin, nimittäin tuotantotavaroiden luovutuksiin taikka muiden tavaroiden luovutuksiin tai palvelujen suorituksiin, joiden käypä markkina-arvo on yli 100 000 Unkarin forinttia.
            
         
               (6)
            
            
               Unkarin toimittamien tietojen perusteella verovelvollisen vastaanottajan määrääminen veronmaksuvelvolliseksi tällaisissa erityistapauksissa yksinkertaistaa arvonlisäveron kantoa ja estää veropetoksia ja veron kiertämistä. Unkari katsoo, että erityistoimenpiteellä myös rajoitetaan julkisten tulojen menetyksiä ja tuotetaan lisätuloja.
            
         
               (7)
            
            
               Unkarille olisi sen vuoksi annettava lupa soveltaa käännetyn verovelvollisuuden mekanismia likvidaation tai muun sellaisen menettelyn alaisen verovelvollisen, jossa sen maksukyvyttömyys vahvistetaan oikeudellisesti, tekemiin tuotantotavaroiden luovutuksiin taikka muiden tavaroiden luovutuksiin tai palvelujen suorituksiin, joiden käypä markkina-arvo on yli 100 000 Unkarin forinttia.
            
         
               (8)
            
            
               Erityistoimenpiteen kesto olisi rajattava ajallisesti.
            
         
               (9)
            
            
               Erityistoimenpiteen soveltamisalan ja uutuuden vuoksi on tärkeää arvioida sen vaikutuksia. Näin ollen, jos Unkari harkitsee erityistoimenpiteen jatkamista vuoden 2021 jälkeen, sen olisi toimitettava komissiolle viimeistään 31 päivänä joulukuuta 2020 erityistoimenpiteen jatkamista koskevan pyynnön ohella kertomus, joka sisältää toimenpiteen arvioinnin.
            
         
               (10)
            
            
               Poikkeuksella on vain vähäinen vaikutus lopullisessa kulutusvaiheessa kannettavien verotulojen kokonaismäärään, eikä se vaikuta epäsuotuisasti arvonlisäverosta kertyviin unionin omiin varoihin,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 193 artiklassa säädetään, Unkarille annetaan lupa säätää, että veronmaksuvelvollinen on verovelvollinen, jolle tehdään joku seuraavista luovutuksista tai suorituksista:
   
               a)
            
            
               tuotantotavaroiden luovutus, jonka tekee likvidaation tai muun sellaisen menettelyn alainen verovelvollinen, jossa sen maksukyvyttömyys vahvistetaan oikeudellisesti;
            
         
               b)
            
            
               muiden tavaroiden luovutus ja palvelujen suoritus, joiden käypä markkina-arvo on yli 100 000 Unkarin forinttia ajankohtana, jona likvidaation tai muun sellaisen menettelyn alainen verovelvollinen, jossa sen maksukyvyttömyys vahvistetaan oikeudellisesti, tekee kyseisen luovutuksen tai suorituksen.
            
         2 artikla
   Tämä päätös tulee voimaan päivänä, jona se annetaan tiedoksi.
   Tämän päätöksen voimassaolo päättyy 31 päivänä joulukuuta 2021.
   3 artikla
   Tämä päätös on osoitettu Unkarille.
   
      Tehty Brysselissä 25 päivänä toukokuuta 2018.
      
         
            Neuvoston puolesta
         
         
            Puheenjohtaja
         
         V. GORANOV
      
   
   
      (1)  EUVL L 347, 11.12.2006, s. 1.